b'\n_START_ARTICLE_\nG\xc3\xa5rdbog\xc3\xa5rd\n_START_SECTION_\nGamle g\xc3\xa5rd\n_START_PARAGRAPH_\nMiddelalderens G\xc3\xa5rdbog\xc3\xa5rd ejedes 1335 af ridderen Henrik Nielsen (Panter)(+ tidligst 1345), som bortmageskiftede sit gods i G\xc3\xa5rdbo til Vrejlev kloster, i hvis arkiv (senere p\xc3\xa5 \xc3\x85lborghus) der 1573 fandtes 32 pergamentsbreve vedr. g\xc3\xa5rden og s\xc3\xb8en. G\xc3\xa5rdbog\xc3\xa5rd synes derefter at v\xc3\xa6re forblevet i klostrets eje til reformationen, hvor det kom under kronen. 1546 udstedte Christian III et birkebrev, formentlig en bekr\xc3\xa6ftelse p\xc3\xa5 en tidligere ud\xc3\xb8vet birkeret. 1577 sk\xc3\xb8dedes g\xc3\xa5rden med 3 "bunker" (beboelser) p\xc3\xa5 dens enem\xc3\xa6rke til Karen Eilersdatter R\xc3\xb8nnow, enke efter Jens Bille til Lyngsg\xc3\xa5rd og Vrejlev kloster (+ 1575). Efter hendes d\xc3\xb8d i 1592 solgtes G. til fru Ingeborg Skeel til Voerg\xc3\xa5rd (+ 1604), g\xc3\xa5rden var nu en f\xc3\xa6steg\xc3\xa5rd og dens jorder var o. 1660 n\xc3\xa6sten \xc3\xb8delagt af sandflugt. 1662 tilh\xc3\xb8rte halvdelen af G. fru Lene Rud til Vedby (+ 1671) enke efter J\xc3\xb8rgen Grubbe til Tostrup m.v. (+ 1640), en fjerdepart ejedes af arvingerne efter generalkrigskommiss\xc3\xa6r Knud Ulfeldt Christoffersen (+ 1657), og den sidste fjerdedel af fru Ide Skeel til Asdal m.v. + 1684, enke efter Frederik Rantzau til Krapperup m.v. (+ 1645). 1795 overdroges birkerettighederne til kongen.\n_START_SECTION_\nNye g\xc3\xa5rd\n_START_PARAGRAPH_\nGaardbogaards nuv\xc3\xa6rende hovedbygningen er opf\xc3\xb8rt 1893 i Rosenborg-stil efter tegning af arkitekt Martin Borch._NEWLINE_G\xc3\xa5rdbog\xc3\xa5rd Gods er p\xc3\xa5 916 hektar. Grundl\xc3\xa6ggeren af G\xc3\xa5rdbog\xc3\xa5rd, J\xc3\xb8rgen Wendelboe Larsen, t\xc3\xb8rlagde G\xc3\xa5rdbo S\xc3\xb8 i \xc3\xa5rene 1881-83. S\xc3\xb8en var indtil da den st\xc3\xb8rste i Nordjylland. Afvandingsanl\xc3\xa6gget blev restaureret i 1941-45 med betydelig statsst\xc3\xb8tte fra Landbrugsministeriet._NEWLINE_Danmarks Naturfredningsforening \xc3\xb8nsker at genskabe Vendsyssels st\xc3\xb8rste s\xc3\xb8, G\xc3\xa5rdbo S\xc3\xb8, som blev t\xc3\xb8rlagt i slutningen af 1800-tallet. G\xc3\xa5rdbo S\xc3\xb8 er t\xc3\xb8rlagt ved dr\xc3\xa6ning og gravning af kanaler. Vandet bliver stadig pumpet v\xc3\xa6k og via en ringkanal ledt til Knasborg \xc3\x85._NEWLINE_Syd for G\xc3\xa5rdbog\xc3\xa5rd skal der 1842 under flyvesandet v\xc3\xa6re fundet spor af en bygning, vistnok den \xc3\xa6ldre G\xc3\xa5rdbog\xc3\xa5rd.'